Dragi učenici!

Molim vas da prvo pažljivo pročitate nekoliko informacija.

Prvo ćete provjeriti kako ste riješili zadatke s futurom prvim u bilježnici i one u radnoj bilježnici koje ste imali za domaću zadaću jer vam šaljem točne odgovore, a zatim ćete interpretirati još jednu pjesmu na dijalektu.

Danas mi ništa ne trebate slati na pregled. A pregledane sastavke dobit ćete u srijedu.

Evo još i **obavijesti o lektiri**. Zadala sam vam četiri povjestice Augusta Šenoe koje trebate pročitati do **ponedjeljka, 27. travnja.** Toga ćemo dana na satu interpretirati te četiri povjestice tako što ćete odgovoriti na pitanja koja ću vam zadati i onda ćete odgovore poslati meni. Znači, kod kuće ništa ne pišete, trebate samo pročitati lektiru. Naći ćete ju na **portalu e-lektire - CARNET**. To sam vam objasnila prije nekoliko dana u *Teamsu*.

**TOČNI ODGOVORI ZADATAKA U BILJEŽNICI**

**Pažljivo provjeri jesi li točno riješio/riješila zadatke. Ispravi netočno.**

**1.** Provirit će žuti jaglac iz trave.

Zatreperit će radosno lišće mladih breza.

Glasnije će zažuboriti potok.

Iz daleka gaja odjeknut će cik ptice.

Zemlja će se buditi iz zimskoga sna.

To će biti proljeće.

Poći ćeš u zagorski voćnjak pa će ti se učiniti da si ušao u svijet bajke.

**2. upitne:** a) Hoće li se mačak popeti na orah?

 b) Hoćeš li uživati u zagorskim voćnjacima?

 c) Hoćete li trčati u prirodi?

 niječne: a) Mačak se neće popeti na orah.

 b) Nećete uživati u zagorskim voćnjacima.

 c) Nećete trčati u prirodi.

**3.** a) ~~Da li ćeš~~ Hoćeš li me još što pitati?

 b) Dijete će ti ~~mahnut~~ mahnuti ispruženom rukom.

 c) ~~Ne ćeš~~ Nećeš htjeti otići.

 d) ~~Poć~~ Poći ćeš sa mnom u voćnjak.

 e) ~~Ispričati~~ Ispričat ću vam svoju priču.

**RADNA BILJEŽNICA**

**1.** Treba podcrtati glagole: ćemo ići, razgovarat ćemo, prosuđivat ćemo, uspoređivat

 ćemo, hvalit ćemo se, prešućivat ćemo, trudit ćemo se.

**2.** Družit ćemo se s prijateljima.

 Josip će se igrati s Maksom.

 Igrat ćeš se i ti.

 Ići ću na zabavu k prijateljici.

 I ti ćeš ići s nama na zabavu.

**3.** Treba zaokružiti sljedeće: 1. tvrdnja: buduće

 2. tvrdnja: pom. glag. htjeti i infinitiva

 3. tvrdnja: -ti

 4. tvrdnja: složen

**4.** a) nećemo vidjeti

 b) Upoznat će (On će upoznati)

 c) će baciti, će oprati

**5.** Točna je c) rečenica.

 a) ~~Biti će~~ **Bit će** sve dobro, kažem ti.

 b) ~~Htjeo~~ **Htio** sam to jučer vidjeti, a ~~hoču~~ **hoću** i danas.

 c) ~~Dal~~ mi ~~očeš~~ **Hoćeš li mi** ~~donjet~~ **donijeti** tanjur?

 e) ~~Oćemo~~ **Hoćemo** li ~~ručat~~ **ručati** odreske s krumpirom i zelenom salatom ili

 punjene paprike?

**1. Otvorite čitanke na str. 72.**

**2. Pročitaj pjesmu *Moja zemja* Drage Gervaisa [žervea].** Pomoću rječnika čakavskih riječi u čitanci usmeno „prevedi“ pjesmu na standardni jezik. Dodat ću još dvije riječi koje možda nećete razumjeti: *dolčići* – dolovi, doline; *pejaju* – voze.

**3. Napišite u bilježnice naslov pjesme i ime pjesnika.**

 Moja zemja

 Drago Gevais

– dijalektno pjesništvo – čakavsko narječje

**4. Odgovorite na sljedeća pitanja u svoje bilježnice.**

**Na sljedećem satu dobit ćete točne odgovore pa ćete moći provjeriti jeste li točno odgovorili, odnosno jeste li razumjeli pjesmu. Radite samostalno, nemojte varati!**

 Pjesma je pisana čakavskim narječjem. Kojim je govorom pisana: ikavskim, ekavskim ili jekavskim? Zaključi to na temelju riječi koje je pjesnik u pjesmi upotrijebio umjesto književnih riječi *bijeli*, *rječica*, *dječica*.

 Koja se planina spominje u 1. kitici? O kojem kraju Republike Hrvatske pjeva pjesnik?

 Što je tema pjesme?

 Prepiši iz svake kitice po dva motiva.

 Prepiši iz pjesme sve umanjenice?

 Što se postiže uporabom umanjenica – grubost, hladnoća ili prisnost, nježnost i toplina?

 Prepiši dva epiteta iz pjesme.

 Prepiši usporedbu iz pjesme.

 U koju vrstu lirskih pjesama ubrajamo ovu lirsku pjesmu?